เบี้ยประกันชีวิตโต6%
เผยยอดเบี้ยประกันชีวิต 11 เดือน เพิ่ม 6.39% เมืองไทยฯ ยังครองแชมป์เบี้ยรับใหม่
8 ม.ค. 2559

เผยยอดเบี้ยประกันชีวิต 11 เดือน เพิ่ม 6.39% เมืองไทยฯ ยังครองแชมป์เบี้ยรับใหม่
นางบุษรา อึ๊งภากรณ์ ผู้อำนวยการบริหารสมาคมประกันชีวิตไทย เปิดเผยว่า สถิติเบี้ยประกันชีวิตรับรวม 11 เดือนแรกของปี 2558 มีทั้งสิ้น 4.82 แสนล้านบาท เพิ่มขึ้นจากช่วงเดียวกันปีก่อน 6.39% บริษัทประกันชีวิตที่มีเบี้ยประกันชีวิตรับรวมสูงสุด หรือมีขนาดใหญ่สูงสุด 7 อันดับแรก คือ บริษัท เอไอเอ จำนวน 1.05 แสนล้านบาท ส่วนแบ่งการตลาดคิดเป็น 21.94% บริษัท เมืองไทยประกันชีวิต 8.08 หมื่นล้านบาท คิดเป็น 16.78% บริษัท ไทยประกันชีวิต 6.00 หมื่นล้านบาท คิดเป็น 12.46% บริษัท ไทยพาณิชย์ประกันชีวิต 4.98 หมื่นล้านบาท คิดเป็น 10.33% บริษัท กรุงไทย-แอกซ่า ประกันชีวิต 4.90 หมื่นล้านบาท คิดเป็น 10.18% บริษัท กรุงเทพประกันชีวิต 4.10 หมื่นล้านบาท คิดเป็น 8.52% บริษัท อลิอันซ์ อยุธยา ประกันชีวิต 2.52 หมื่นล้านบาท คิดเป็น 5.24%
ทั้งนี้ บริษัทประกันชีวิต 7 อันดับแรกดังกล่าว ครองสัดส่วนการตลาด 85.45% และอีก 16 บริษัทที่เหลือครองสัดส่วนการตลาด 14.55%
สำหรับเบี้ยรับรวม แยกเป็น เบี้ยประกันชีวิตรับรายใหม่ 1.55 แสนล้านบาท เพิ่มขึ้น 0.60% บริษัทประกันชีวิตที่มีเบี้ยประกันชีวิตรับรายใหม่สูงสุด หรือมีการขยายงานสูงสุด 3 อันดับแรก ประกอบด้วย บริษัท เมืองไทยประกันชีวิต 3.52 หมื่นล้านบาท มีสัดส่วนการตลาด 22.64% รองลงมา คือ บริษัท เอไอเอ 2.41 หมื่นล้านบาท มีสัดส่วนการตลาด 15.48% บริษัท กรุงไทย-แอกซ่า ประกันชีวิต 1.67 หมื่นล้านบาท มีสัดส่วนการตลาด 10.77% 
ด้านเบี้ยประกันชีวิตรับปีต่อไป มีจำนวน 3.26 แสนล้านบาท เพิ่มขึ้น 10.09% มีอัตราความคงอยู่ 83% ถือว่าอยู่ในระดับที่ค่อนข้างดี แสดงถึงผู้เอาประกันชีวิตให้ความสำคัญต่อการประกันชีวิตตลอดมา รวมถึงบริษัทประกันชีวิตแต่ละบริษัทได้พัฒนาแบบของผลิตภัณฑ์ออกมาแข่งขันกันอย่างต่อเนื่อง เป็นทางเลือกให้แก่ผู้บริโภค